Анастасiя Саснок (г. Рэчыца)

Рэчыцкі раённы ліцэй (г. Рэчыца, Гомельская вобласць), 10 «Б» клас, настаўніца Алена Уладзiмiраўна Сажына

«Незабытыя не старэюць»

Рыгор Барадулін – народны паэт Беларусі, які падарыў нам шмат выдатных твораў, стварыў нямала трапных выразаў. Адзiн з іх, на мой погляд – "незабытыя не старэюць". І вось чаму…

Вайна. Дакладна растлумачыць усё, што з ёй звязана, складана. Дзявятага мая – Дзень Перамогі, дзень памяці ветэранаў і тых, хто застаўся на палях бітваў. Свой уклад у Перамогу ўнёс і мой прадзед – Леанід Муха. У пачатку вайны яму было 18 гадоў. Нягледзячы на малады ўзрост, ён адважна змагаўся з фашыстамі, быў партызанам. Пасля капітуляцыі Германіі прыняў удзел у баях з Японіяй, дзе і скончыў ваяваць. За баявыя заслугі быў узнагароджаны ордэнам Чырвонай Зоркі, трыма медалямі “За адвагу”, памятным знакам “Партызан Беларусі”. Такія, як мой прадзед, маладыя і бясстрашныя, абаранілі свет ад захопнікаў. Іх подзвіг непадуладны часу. І я абавязкова раскажу пра свайго продка сваім будучым дзецям.

Вялікая слава і павага тым, хто загінуў на вайне, ветэранам – усім абаронцам Радзімы! Бо пакуль мы памятаем – ніколі не забудзем. А незабытыя, як трапна выказаўся Рыгор Барадулін, не старэюць…